Lakatos Márk, a Magyar Agrár- és Élettudományi Egyetem gyöngyösi Károly Róbert Campusának mesteroktatója, 1979-ben született Miskolcon. A középiskola elvégzése után Gyöngyösön, a Gödöllői Agrártudományi Egyetem Mezőgazdasági Főiskolai Karán szerzett agrármérnöki diplomát 2001-ben. 2006-ban a Budapesti Corvinus Egyetem Kertészettudományi Karán okleveles kertészmérnök, majd 2007-ben a Budapesti Corvinus Egyetem Társadalomtudományi Karán okleveles mérnöktanár diplomát szerzett. A Magyar Agrár- és Élettudományi Egyetem Károly Róbert Campusán 2004 óta tanít, kezdetben óraadóként, 2010-től pedig főállásban. Jelenleg mesteroktató és kollégiumvezető. A gyöngyösi campuson a gyógy- és fűszernövény szakot ő dolgozta ki 2017-től kezdődően. A kétéves szak tematikája a gyógy-és fűszernövények ­gyűjtése, termesztése, feldolgozása és a fitoterápia, azaz a gyógynövények alkalmazása. Lakatos Márk szakmai gyakorlatokat is tart a hallgatóknak. Mára szak a legnépszerűbbé nőtte ki magát a Gyöngyösre jelentkezők körében. De népszerű maga az oktató is a campuson, 2021-ben ő kapta a hallgatók által legkiválóbbnak ítélt oktatónak járó Aranykréta-vándordíjat.

Lakatos Márk nagyon szeret emberekkel foglalkozni, nyaranta tanít a Bükkben szervezett gyógynövényismereti táborokban. Több mint tíz évig együtt dolgozott a közelmúltban elhunyt, a bükki füvesemberként ismert Szabó Gyuri bácsival. Böjte Csaba dévai gyermekotthonában tíz éve segíti a gyógynövénytermesztést. A szíve csücske Székelyföld, a gyógynövényszakos hallgatókkal oda is jár gyakorlatra, hogy az egyetemisták az ismeretszerzés mellett a székelyföldi fiatalokkal is barátságot kössenek. Lakatos Márk 62-szeres véradó, rendkívül fontosnak tartja a társadalmi felelősségvállalásnak ezt a formáját. Lakatos Márknak az Év embere-díjra jelölésére Böjte Csaba február elsején egyetlen szóval reagált a közösségi oldalán: Gratulálok!

Nagy örömünkre szolgál, hogy Heves vármegye bővelkedik kiváló csapatokban és kitűnő sportemberekben, akiknek számos emlékezetes pillanatot köszönhettünk az elmúlt évben. A Heves Megyei Hírlap és a heol.hu kiadója, a Mediaworks Hungary Zrt. az ő teljesítményük elismerésére hirdette meg az Év sportolója 2022 szavazást. A voksolás során Olvasóink dönthetnek arról, ki álljon fel a képzeletbeli dobogó legfelső fokára. Négy kategóriában – az év női sportolója, az év férfi sportolója, az év női csapata, az év férficsapata – kerestük a legjobbakat. Azt az olvasókra bíztuk, hogy közülük, kik legyenek az év sportolói Hevesben. Február 1-je és február 14-e között két héten keresztül lehetett voksolni a heol.hu hírportálon, ahol végig nyomon lehetett követni, ki mennyi voksot gyűjtött. Ebben a tekintetben, vagyis az abszolút értékelésben Vörös Balázs végzett az élen. Az aldebrői fekvenyomó magasan kiemelkedve, 2862 szavazattal nyerte az év férfi sportolóját megillető címet.

Kezdjük azonban a sort a hölgyekkel!

A nőknél az egri ultrafutó Szivós Orsolyát és az ugyancsak vármegyeszékhelyi testépítő Pittner Petrát megelőzve Sántavy-Varga Krisztina zárt az élen.

A Búvár és Vízisport Klub Eger válogatottja 2020-ban a Kaposvári 1. MCM-Diamant Adorján SE-nek búcsút intve választotta a megyeszékhelyi klubot, ahová edzőjével, Nagy Márkkal érkezett. Az egri egylet töltött első év során két világbajnoki címmel, két vb-ezüstéremmel, továbbá hét magyar bajnoki arannyal és egy ob-ezüsttel gyarapította medálgyűjteményét. 2022-ben aztán a kolumbiai világbajnokságon aranyérmet nyert, továbbá háromszor állhatott a dobogó második fokára. Krisztina az Eszterházy Károly Katolikus Egyetem sportszervező szakának hallgatója, egyben az Egri Vízilabda Klubnál utánpótlás edzője, ahogy férje, a korábbi OB I.-es pólós, Sántavy Máté is.

Sántavy-Varga Krisztina 1256 szavazattal nyerte az Év sportolója szavazás női egyéni kategóriáját.

Maradva a hölgyeknél, csapatban a Tigra-ZF-Eger OB I.-es vízilabdázói, az Eszterházy SC NB I/B-es kézilabdázói és a Hatvan Girls jégkorongozói között dőlt el a sorrend a Zagyva-partiak javára. Az edzőként Orbán Attila irányította együttes azzal vívta ki magának a legjobbak közé kerülést, hogy a női U25B-s bajnokságban megvédte a bajnoki címét. A Varga Panna, Jónás Titanilla, Jónás Leila, Ónody Csenge, Rozsnaky Lara, Popovics Polett Nelly, Takiguchi Noa, Bodó Emília, Lantosi Míra, Néma Karola, Néma Erzsébet, Sinoros-Szabó Lotti, Galvácki Gréta, Szabó Emma, Prouteau Fleu, Lovics Réka, Tóth Fruzsina, Sas Lili, Péterfi Emőke és Néma Gabriella összetételű társaság legfőbb erényét az erős csapategység jelentette. A hatvaniak az egyik fél második győzelméig tartó döntős párharcban a debreceniekkel mérkőztek. Ahogy az első összecsapás, úgy a második meccs is nagy küzdelmet hozott, ahol a nagyobb lövőerő és a jobb lövési hatékonyság döntött a kék-sárgák javára.

A Hatvan Girls 915 vokssal hódította el az év női csapata kategória első helyét.

A férfiakra váltva, de maradva a csapatoknál, a HE-DO B. Braun Gyöngyös NB I.-es kézilabdázói, a gyöngyössolymosi székhelyű Kékesi SE sakkozói és az Eszterházy SC NB II.-es röplabdázói alkották a legjobb három mezőnyét. Az Eszterházy Károly Katolikus Egyetem csapataként a röpisek legjelentősebb érdemét az jelentette, hogy a gárda a 2021/22. évi NB II. Keleti csoportjában bajnoki címet szerzett. A játékos-edzőként Mákos Attila vezette együttes az alapszakaszt és a rájátszást is beleértve 24 mérkőzésből 18-at megnyert. Az aranyérmet szerzett együttes tagjai a következők: Berta Tamás, Földes Ádám, Göncző-Dutkay Dániel, Hetényi Gergely, Kovács Bence, Kovács Dániel, Kovács Dávid, Mákos Attila, Nagy Bálint Máté, Nagy Lajos Dávid, Ozsváth András, Pető Levente, Pintér Nándor és Kővári Viktor. Utóbbi szakosztályvezetőként is segítette és segíti a csapatot. Az Eszterházy SC 1014 szavazattal győzött a férfi csapatoknál.

Az erősebbik nem egyéni kategóriájában Vörös Balázs brillírozott úgy, hogy a gyöngyösi Mátrai Erőmű Búvárklub búvárúszójával és az Egri Városi Sportiskola gátfutójával kellett tusakodnia, igaz, csak átvitt értelemben. A 16 éves aldebrői fekvenyomó 2022-ben világ-, és Európa-bajnoki címet szerzett, sőt világrekordot ért el, így nem meglepő módon a világranglista-második helyét foglalja el a RAW kategória 125 kilós súlycsoportjában. Az egri S-Power Gym-ben Kristóf Sándor irányításával készül a fiatal, akinek Rozsnoki Attila és Suszter Dániel is segít. A Wigner középiskola tizedik osztályos diákja a súlyzós edzéseket 2020 elején kezdte, vagyis harmadik két éve foglalkozik fekvenyomással úgy, hogy közben kicsit az erőemelésbe is belekóstolt.

Ezt teljesítményt Vörös Balázs esetében 2862 vokssal jutalmazták Olvasóink.